《筠轩丈以雁山茶饷客》
清代·丁丙

雁山色如古鼎彝，丹砂翡翠青瓜皮。四十九盘云合离，一百二峰烟芬菲。

客儿游屐独见遗，诺讵那至开初基。沈记薛赋彰希微，閤南北兮谷东西。

泉膏石髓蒸华滋，五珍之产茶尤奇。梅公诗句高品题，阮家仙种是也非。

清明节过谷雨霏，新芽一枪还一旗。武火焙足文露晞，瓶盛箬裹致远宜。

铁翁得之笑解颐，新年招集吟朋嬉。小小炉子涂红泥，雪余檐滴烹珠玑。

蟹眼鱼眼声澌澌，恍疑瀑在龙湫飞。煎成浅盏浮琉璃，色香味与阳羡齐。

座中二老先忘机，裹粮曾踏芙蓉溪。重圆茶梦疏朝衣，鲰生亦幸清诗脾。

所嗟互市来西夷，茶纲岁入千朱提。可怜军火无穷期，不抵防海一日糜。

兹茶隐秀与世违，解渴不屑沦鲸鲵。主人论敌有余凄，苦心茶味其庶几。

更期八尺支杖藜，雁湖绝顶轻攀跻。春茶采采归来兮，延年益寿同丹荑。

作者简介：（1832—1899）清浙江钱塘人，字嘉鱼，又字松生，晚号松存。诸生。同治间，左宗棠下杭州后委其善后，总理赈抚、医药等局，设粥厂，浚西湖。又以私钱搜求散失之典籍，还给文澜阁。荐授江苏知县，不就。其家原有藏书处名八千卷楼，丁丙又增建善本室，总称嘉惠堂。利用藏书，辑《武林掌故丛编》、《武林往哲遗书》、《杭郡诗》三辑。另有《善本室藏书志》、《松梦寮诗稿》等。所作《庚辛泣杭录》也有史料价值。